Tajvani források szerint az első projektorok már az idei év vége előtt megjelenhetnek a hordozható készülékekben, így a videolejátszást támogató készülékeken nem kell a miniatűr kijelzőre támaszkodnunk.A DigiTimes saját forrásra hivatkozva számolt be arról, hogy a helyi Foxlink cég megkezdte a mini projektorok, más néven piko-projektorok sorozatgyártását, a terjesztésben pedig egy európai partnerük segít majd. Értesülésük szerint olyan nagy nevek készülnek a fejlesztés alkalmazására, mint az Apple, a Samsung és a Nokia, az első ilyen megoldások pedig már az év vége előtt felbukkanhatnak majd a piacon.Külső források egyelőre nem erősítették meg a hírt, ám nem véletlen, hogy a Foxlink céget emlegetik a fejlesztés kapcsán, hiszen az anyacég, a Foxconn, erős kapcsolatokkal rendelkezik, többek között az iPhone gyártási jogait is birtokolja, illetve egyes hírek szerint az Apple készülő hibrid megoldásának kialakításán is ők dolgoznak. A miniatűr projektorok megjelenése mindenesetre azt eredményezné, hogy a mozgóképes felvételeket többé nem kellene a telefonok kicsinyke kijelzőjén megtekintenünk, a képi anyagot szinte bárhova kivetíthetnénk, ezzel is növelve az élmény és a kényelmet.Arról nem szól a fáma, hogy a Foxlink pontosan mely technológiát alkalmazza a fejlesztés és a sorozatgyártás során, az viszont biztos, hogy a téma iránt számos gyártó érdeklődik, hiszen a projektorok kiemelt hangsúlyhoz jutottak a Computex kiállítás alatt. Az indulók között találjuk a redmondi Microvision céget, amely saját megoldását már jó ideje igyekszik népszerűsíteni - ők már kellő utánpótlással rendelkeznek a zöld lézerek terén, a Corning cég jóvoltából. De ugyanúgy megtalálható itt a Texas Instruments DLP, a 3M LCOS, valamint a DisplayTech FLCOS technológiája is.A mobiltelefonos szegmenshez kapcsolódó hír, hogy a Nokia jelezte , nem készülnek egy, a Google Android operációs rendszerre épülő készülékkel - ez nem is túlságosan meglepő, hiszen eddig is kitartottak a Symbian platform mellett, ezen a téren pedig a jelek szerint nem változik majd semmi.